เปิดช่องแปลง‘รีทส์’
กลต.ออกเกณฑ์เอื้อกองอสังหาฯบลจ.ทางสะดวกไม่ต้องรวมกอง
10 เม.ย. 2556

กลต.ออกเกณฑ์เอื้อกองอสังหาฯบลจ.ทางสะดวกไม่ต้องรวมกอง
ก.ล.ต.คลอดเกณฑ์แปลงกองอสังหาฯ เป็นรีทส์ เปิดทาง 1 บลจ. มีรีทส์ได้หลายกอง
นายวรพล โสคติยานุรักษ์ เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.จะผ่อนผันหลักเกณฑ์ที่เกี่ยวข้องกับการแปลงสภาพกองทุนรวมอสังหาริมทรัพย์ ทรัสต์เพื่อการลงทุนในอสังหาริมทรัพย์ (รีทส์) เพื่อสนับสนุนการแปลงสภาพ โดยอนุญาตให้บริษัทหลักทรัพย์จัดการกองทุน (บลจ.) 1 แห่ง สามารถบริหารจัดการรีทส์ที่ลงทุนในทรัพย์สินประเภทเดียวกันได้หลายกอง หากเป็นรีทส์ที่มาจากการแปลงสภาพ เนื่องจากหลักเกณฑ์ปัจจุบันจะกำหนดให้ผู้จัดการกองทรัสต์บริหารจัดการรีทส์ที่ลงทุนสินทรัพย์ประเภทเดียวกันได้เพียง 1 กองเท่านั้น
“เนื่องจากมี บลจ.หลายแห่งบริหารจัดการกองทุนอสังหาริมทรัพย์ที่ลงทุนในทรัพย์สินประเภทเดียวกันหลายกองทุน หากจำกัดให้ผู้จัดการกองทรัสต์ต้องบริหารจัดการรีทส์ได้เพียงกองเดียวเช่นเดียวกับกรณีจัดตั้งรีทส์ขึ้นใหม่ก็จะเป็นข้อจำกัดในการแปลงสภาพเป็นรีทส์” นายวรพล กล่าว
นอกจากนี้ ก.ล.ต.ยังเปิดให้กองทุนอสังหาริมทรัพย์สามารถถืออสังหาริมทรัพย์หรือสิทธิการเช่าได้น้อยกว่า 1 ปี และยกเว้นข้อจำกัดในการถือหน่วยลงทุนอสังหาริมทรัพย์ในช่วงการแปลงสภาพ พร้อมกันนี้ แบบแสดงรายการข้อมูลหน่วยทรัสต์และร่างหนังสือชี้ชวนของรีทส์จะมีผลบังคับใช้เร็วขึ้น 
ทั้งนี้ การแปลงสภาพ กองทุนรวมอสังหาริมทรัพย์ขายทรัพย์สินให้กับรีทส์ที่ตั้งขึ้นมาใหม่แลกกับหน่วยทรัสต์ ในอัตรา 1 หน่วยลงทุนต่อ 1 หน่วยทรัสต์ โดยต้องได้รับอนุมัติจากที่ประชุมผู้ถือหน่วยลงทุนไม่น้อยกว่ากึ่งหนึ่งของจำนวนหน่วยลงทุนที่จำหน่ายได้แล้วทั้งหมด โดย บลจ.ต้องแจ้งข้อมูลสำคัญเกี่ยวกับการแปลงสภาพ รวมถึงการเปรียบเทียบความแตกต่าง และผลกระทบที่ผู้ถือหน่วยลงทุนจะได้รับจากการแปลงสภาพ เช่น ประโยชน์ตอบแทน นโยบายการลงทุน ค่าธรรมเนียม ภาษี เพื่อใช้ประกอบการตัดสินใจก่อนวันประชุม